[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 15.2.2011

COM(2011) 62 τελικό

Πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση σύμφωνα με το σημείο 28 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (αίτηση EGF/2010/013 PL/Podkarpackie μηχανήματα από την Πολωνία)

ΑΙΤΙΟΛΟΓΙΚΗ ΕΚΘΕΣΗ

Το σημείο 28 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση[1] επιτρέπει την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση (ΕΤΠ) μέσω μηχανισμού ευελιξίας, μέχρι το ποσό των 500 εκατομμυρίων ευρώ ετησίως, πέραν και επιπλέον των σχετικών κονδυλίων του δημοσιονομικού πλαισίου.

Οι κανόνες που εφαρμόζονται στις συνεισφορές του ΕΤΠ καθορίζονται στον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση Ευρωπαϊκού Ταμείου Προσαρμογής στην Παγκοσμιοποίηση[2].

Στις 27 Απριλίου 2010 η Πολωνία υπέβαλε την αίτηση EGF/2010/013 PL/Podkarpackie για χρηματοδοτική συνεισφορά από το ΕΤΠ, αφού σημειώθηκαν απολύσεις σε τρεις εταιρείες που δραστηριοποιούνται στον κλάδο 28 της NACE αναθ. 2 («Κατασκευή μηχανημάτων και ειδών εξοπλισμού»)[3] στην περιφέρεια Podkarpackie (PL32), επιπέδου NUTS II, στην Πολωνία.

Έπειτα από ενδελεχή εξέταση της αίτησης, η Επιτροπή κατέληξε στο συμπέρασμα, σύμφωνα με το άρθρο 10 του κανονισμού (ΕΚ) αριθ. 1927/2006, ότι πληρούνται οι όροι χρηματοδοτικής συνεισφοράς που προβλέπονται από τον εν λόγω κανονισμό.

ΠΕΡΙΛΗΨΗ THΣ ΑΙΤΗΣΗΣ ΚΑΙ ΑΝΑΛΥΣΗ

Βασικά στοιχεία: |

Αριθ. αναφοράς ΕΤΠ | EΤΠ/2010/013 |

Κράτος μέλος | Πολωνία |

Άρθρο 2 | β) |

Εμπλεκόμενες επιχειρήσεις | 3 |

Περιφέρεια NUTS II | Podkarpackie (PL32) |

NACE αναθ. 2, κλάδος | 28 («Κατασκευή μηχανημάτων και ειδών εξοπλισμού») |

Περίοδος αναφοράς | 1.6.2009 – 1.3.2010 |

Ημερομηνία έναρξης των εξατομικευμένων υπηρεσιών | 1.8.2009 |

Ημερομηνία υποβολής της αίτησης | 27.4.2010 |

Απολύσεις στη διάρκεια της περιόδου αναφοράς | 594 |

Απολυμένοι εργαζόμενοι για τους οποίους ζητείται ενίσχυση | 200 |

Δαπάνες για τις εξατομικευμένες υπηρεσίες (σε ευρώ) | 684 800 |

Δαπάνες για τη χρήση του ΕΤΠ[4] (σε ευρώ) | 13 000 |

Δαπάνες για τη χρήση του ΕΤΠ (%) | 1,9 |

Συνολικός προϋπολογισμός (σε ευρώ) | 697 800 |

Συνεισφορά του ΕΤΠ (65 %) (σε ευρώ) | 453 570 |

1. Η αίτηση υποβλήθηκε στην Επιτροπή στις 27 Απριλίου 2010 και συμπληρώθηκε με επιπρόσθετα στοιχεία στις 4 Αυγούστου 2010.

2. Η αίτηση ικανοποιεί τους όρους κινητοποίησης του ΕΤΠ, όπως αυτοί ορίζονται στο άρθρο 2 στοιχείο β) του κανονισμού (ΕΚ) αριθ. 1927/2006, και υποβλήθηκε εντός της προθεσμίας των 10 εβδομάδων που αναφέρεται στο άρθρο 5 του ίδιου κανονισμού.

Σύνδεση των απολύσεων με τις μεγάλες διαρθρωτικές αλλαγές στη μορφή διεξαγωγής του παγκόσμιου εμπορίου λόγω της παγκοσμιοποίησης ή της παγκόσμιας χρηματοπιστωτικής και οικονομικής κρίσης

3. Η Πολωνία, για να αποδείξει τη σύνδεση μεταξύ των απολύσεων και της παγκόσμιας χρηματοπιστωτικής και οικονομικής κρίσης, ισχυρίζεται ότι ο κλάδος της παραγωγής μηχανημάτων είναι ιδιαίτερα ευάλωτος στις αλλαγές στην παγκόσμια οικονομία λόγω του υψηλού μεριδίου των διεθνών συναλλαγών στην παγκόσμια παραγωγή και κατά συνέπεια λόγω του άμεσου ανταγωνισμού των παραγωγών από άλλες χώρες στην παγκόσμια αγορά. Το 2008 το μερίδιο των εξαγωγών στην αξία της πωληθείσας παραγωγής του πολωνικού τομέα κατασκευής μηχανημάτων έφτασε το 45,6%.

4. Έως το 2007 ο πολωνικός τομέας κατασκευής μηχανημάτων χαρακτηριζόταν από ταχεία αύξηση της παραγωγής, η οποία οφειλόταν στη ραγδαία ανάπτυξη της πολωνικής οικονομίας και τις καλές ευκαιρίες εξαγωγών. Το 2008 η ανάπτυξη του τομέα επιβραδύνθηκε λόγω της παγκόσμιας χρηματοπιστωτικής και οικονομικής κρίσης. Το 2009, για πρώτη φορά έπειτα από πολλά χρόνια, ο τομέας κατέγραψε μείωση της παραγωγής.

5. Η μειωμένη ζήτηση στις χώρες της ΕΕ-15 (οι οποίες είχαν απορροφήσει το 77,8% των πολωνικών εξαγωγών το 2008) συνέβαλε σε μεγάλο βαθμό στη μείωση της αξίας των προϊόντων που πωλούνταν στο εξωτερικό, καθώς 8 από τους 10 μεγαλύτερους αποδέκτες των πολωνικών μηχανημάτων είναι κράτη μέλη της ΕΕ. Η αξία των εξαγωγών μηχανημάτων και ειδών εξοπλισμού από την Πολωνία προς τα κράτη μέλη της ΕΕ μειώθηκε περισσότερο από 10% μεταξύ του 2008 και του 2009, ενώ η συνολική παραγωγή μηχανημάτων μειώθηκε περίπου κατά 8%.

6. Η Γερμανία αποτελεί τον μεγαλύτερο εμπορικό εταίρο της Πολωνίας, αφού το 23% των μηχανημάτων που παράγονται στην Πολωνία πηγαίνουν στη χώρα αυτή. Η ίδια η Γερμανία εξαρτάται σε πολύ μεγάλο βαθμό από τις εξαγωγές και λόγω της κρίσης υπέστη μείωση 20% των παραγγελιών μηχανημάτων και ειδών εξοπλισμού κατά το 2009. Το γεγονός αυτό είχε αρνητικό αντίκτυπο στους πολωνούς προμηθευτές των γερμανών κατασκευαστών.

7. Άλλοι σημαντικοί εισαγωγείς πολωνικών μηχανημάτων και ειδών εξοπλισμού, π.χ. η Ουκρανία και η Ρωσία, κατέγραψαν επίσης μείωση της ανάπτυξης στον κατασκευαστικό τομέα. Στις χώρες αυτές ο τομέας υποστηριζόταν ευρέως από ξένα κεφάλαια. Εξαιτίας της παγκόσμιας κρίσης οι ξένες αυτές πηγές χρηματοδότησης μειώθηκαν σημαντικά, προκαλώντας πτώση της αξίας των κατασκευαστικών και τεχνικών έργων (κατά 20% στη Ρωσία και κατά περισσότερο από 55% στην Ουκρανία κατά τη διάρκεια του πρώτου πενταμήνου του 2009). Η εταιρεία Huta Stalowa Wola S.A. εξάγει το 60 % της παραγωγής της μηχανημάτων κατασκευών στις χώρες της Ανατολικής Ευρώπης.

8. Οι τρεις εταιρείες, για τους εργαζομένους των οποίων προορίζεται η υποστήριξη του ΕΤΠ σύμφωνα με την παρούσα αίτηση, επλήγησαν άμεσα από τις προαναφερθείσες αρνητικές τάσεις.

Η εταιρεία Huta Stalowa Wola S.A. , ένας από τους μεγαλύτερους εγχώριους παραγωγούς μηχανημάτων κατασκευών, κατέγραψε πτώση 54 % στις εξαγωγές κατά το 2009, ενώ μόνο το 10 % της συνολικής της παραγωγής προοριζόταν για την εγχώρια αγορά.

Στην εταιρεία HSW – Zakład Zespołów Napędowych Sp. z o.o. (HSW - ZZN Sp. z o.o.) , παραγωγό μονάδων ισχύος που χρησιμοποιούνται σε μηχανήματα κατασκευών, οι συνολικές πωλήσεις μειώθηκαν κατά 47% και οι εξαγωγές κατά 34%.

Στην εταιρεία Zakłady Metalowe DEZAMET S.A. (ZM DEZAMET S.A.) , παραγωγό εξαρτημάτων για μηχανήματα οδοποιίας, κατασκευών και εξόρυξης σημειώθηκε πτώση 58% στις εξαγωγές μεταξύ του 2008 και του 2009.

Αποδείξεις για τον αριθμό των απολύσεων και συμμόρφωση με τα κριτήρια του άρθρου 2 στοιχείο β)

9. Η Πολωνία υπέβαλε την αίτηση αυτή βάσει των κριτηρίων παρέμβασης που προβλέπονται στο άρθρο 2 στοιχείο β) του κανονισμού (ΕΚ) αριθ. 1927/2006, σύμφωνα με τα οποία απαιτούνται τουλάχιστον 500 απολύσεις εντός εννέα μηνών, σε επιχειρήσεις που λειτουργούν στον ίδιο κλάδο της NACE αναθ. 2 σε μία περιφέρεια ή σε δύο συνορεύουσες περιφέρειες επιπέδου NUTS II του ίδιου κράτους μέλους.

10. Η αίτηση αναφέρει 594 απολύσεις σε τρεις επιχειρήσεις που κατατάσσονται στον κλάδο 28 της NACE αναθ. 2 (κατασκευή μηχανημάτων και ειδών εξοπλισμού) στην περιφέρεια NUTS II της Podkarpackie (PL32) κατά τη διάρκεια της εννεάμηνης περιόδου αναφοράς από την 1η Ιουνίου 2009 έως την 1η Μαρτίου 2010. Όλες αυτές οι απολύσεις υπολογίστηκαν σύμφωνα με τις διατάξεις του άρθρου 2 δεύτερο εδάφιο δεύτερη περίπτωση του κανονισμού (EΚ) αριθ. 1927/2006.

Εξήγηση της απρόβλεπτης φύσης των εν λόγω απολύσεων

11. Οι πολωνικές αρχές υποστηρίζουν ότι η παγκόσμια χρηματοπιστωτική και οικονομική κρίση δεν μπορούσε να προβλεφθεί και είχε σοβαρό αντίκτυπο στον κλάδο κατασκευής μηχανημάτων και ειδών εξοπλισμού, όπως περιγράφεται πιο πάνω στις παραγράφους 3 έως 8.

Ταυτοποίηση των επιχειρήσεων που προέβησαν σε απολύσεις και των εργαζομένων για τους οποίους ζητείται ενίσχυση

12. Στην αίτηση αναφέρονται συνολικά 594 απολύσεις σε τρεις εταιρείες του κλάδου 28 της NACE αναθ. 2 στο Podkarpackie κατά τη διάρκεια της περιόδου αναφοράς:

Επιχειρήσεις | Απολύσεις |

Huta Stalowa Wola S.A. | 357 |

Huta Stalowa Wola S.A. – Zakład Zespołów Napędowych Sp. z o.o. | 139 |

Zakłady Metalowe DEZAMET S.A. | 98 |

Σύνολο | 594 |

Η Πολωνία εκτιμά ότι 200 από τους απολυμένους εργαζόμενους θα υποβάλουν αίτηση συνδρομής από το ETΠ. Σύμφωνα με τις πολωνικές αρχές οι υπόλοιποι εργαζόμενοι αναμένεται να βρουν εργασία με δική τους πρωτοβουλία χωρίς να ζητηθεί η συνδρομή του ΕΤΠ ή να εγκαταλείψουν την αγορά εργασίας.

13. Η κατανομή των εργαζομένων για τους οποίους ζητείται ενίσχυση έχει ως εξής:

Κατηγορία | Αριθμός | Ποσοστό |

Άνδρες | 154 | 77,0 |

Γυναίκες | 46 | 23,0 |

Υπήκοοι της ΕΕ | 200 | 100,0 |

Μη υπήκοοι της ΕΕ | 0 | 0,0 |

15-24 ετών | 21 | 10,5 |

25-54 ετών | 121 | 60,5 |

55-64 ετών | 40 | 20,0 |

> 64 | 18 | 9,0 |

14. Από πλευράς επαγγελματικών κατηγοριών, η κατανομή έχει ως εξής:

Κατηγορία | Αριθμός | Ποσοστό |

Τεχνίτες μετάλλων, μηχανημάτων και ασκούντες συναφή επαγγέλματα | 108 | 54,0 |

Ανειδίκευτοι εργάτες ορυχείων, κατασκευών, μεταποίησης και μεταφορών | 40 | 20,0 |

Υπάλληλοι γραφείου | 17 | 8,5 |

Χειριστές σταθερών και συναφών εγκαταστάσεων | 10 | 5,0 |

Επαγγελματίες ενδιάμεσης βαθμίδας των φυσικών και τεχνικών επιστημών | 10 | 5,0 |

Άλλοι επαγγελματίες | 7 | 3,5 |

Άλλοι επαγγελματίες ενδιάμεσης βαθμίδας | 5 | 2,5 |

Διευθυντικά στελέχη | 1 | 0,5 |

Φυσικοί, μαθηματικοί και μηχανικοί | 1 | 0,5 |

Οδηγοί και χειριστές κινουμένων μηχανημάτων | 1 | 0,5 |

15. Σύμφωνα με το άρθρο 7 του κανονισμού (ΕΚ) αριθ. 1927/2006, η Πολωνία επιβεβαίωσε ότι η πολιτική της ισότητας μεταξύ γυναικών και ανδρών καθώς και η πολιτική κατά των διακρίσεων εφαρμόστηκαν και θα εξακολουθήσουν να εφαρμόζονται κατά τα διάφορα στάδια της εφαρμογής του ΕΤΠ και ιδίως όσον αφορά την πρόσβαση στο ΕΤΠ.

Περιγραφή της πληττόμενης περιοχής, των αρχών και των σχετικών παραγόντων της

16. Η πληττόμενη περιοχή είναι η επαρχία (βοεβοδάτο) Podkarpackie (NUTS II – PL32 Podkarpackie) και ειδικότερα οι νομοί (powiats) Stalowa Wola, Nisko και Tarnobrzeg (στην υποπεριφέρεια NUTS III – PL 326 Tarnobrzeg και την υποπεριφέρεια PL 325 Rzeszów).

Η επαρχία Podkarpackie είναι η πέμπτη σε έκταση και όγδοη σε πληθυσμό από τις δεκαέξι επαρχίες της Πολωνίας, με έκταση 17 845 km² και πληθυσμό λίγο περισσότερο από 2 εκατομμύρια. Πρωτεύουσά της είναι το Rzeszów. Οι τρεις πληττόμενοι νομοί βρίσκονται όλοι στη βόρεια περιοχή της επαρχίας.

Ο νομός Stalowa Wola, με έκταση 832 km², έχει πληθυσμό 109 410 κατοίκους (το 2006). Ο νομός Nisko, με έκταση 786 km², έχει πληθυσμό 67 065 κατοίκους (το 2006).Ο νομός Tarnobrzeg, με έκταση 607 km², έχει πληθυσμό 103 338 κατοίκους (το 2006).

17. Οι κυριότεροι ενδιαφερόμενοι είναι η επαρχιακή και οι τοπικές αυτοδιοικήσεις που συμμετέχουν στην υποστήριξη των απολυμένων εργαζομένων, μέσω της υπηρεσίας απασχόλησης της επαρχίας του Rzeszów και των υπηρεσιών απασχόλησης των νομών στους οποίους είναι εγκατεστημένες οι επιχειρήσεις. Στην παροχή υποστήριξης προς τους απολυμένους εργαζόμενους συμμετέχουν επίσης η εφορία, το ίδρυμα κοινωνικών ασφαλίσεων (ZUS), η εθνική επιθεώρηση εργασίας (PIP) και τα κέντρα πληροφόρησης και σχεδιασμού επαγγελματικής σταδιοδρομίας στο Tarnobrzeg και το Stalowa Wola, καθώς και το συμβούλιο απασχόλησης του βοεβοδάτου στο Rzeszów, το περιφερειακό εμπορικό επιμελητήριο στο Stalowa Wola, η ένωση τεχνιτών και άλλων επιχειρηματιών στο Stalowa Wola, η υπηρεσία περιφερειακής ανάπτυξης στο Tarnobrzeg, το εμπορικό και βιομηχανικό επιμελητήριο στο Tarnobrzeg, η υπηρεσία βιομηχανικής ανάπτυξης στο Tarnobrzeg.

18. Οι κοινωνικοί εταίροι που συμμετέχουν στην εφαρμογή του ΕΤΠ είναι η οργάνωση επιχείρησης του εργατικού συνδικάτου Solidarność (Αλληλεγγύη), καθώς και το συμβούλιο απασχόλησης του βοεβοδάτου Rzeszów, το περιφερειακό εμπορικό επιμελητήριο στο Stalowa Wola, η ένωση τεχνιτών και άλλων επιχειρηματιών στο Stalowa Wola, η υπηρεσία περιφερειακής ανάπτυξης στο Tarnobrzeg, το εμπορικό και βιομηχανικό επιμελητήριο στο Tarnobrzeg, η υπηρεσία βιομηχανικής ανάπτυξης στο Tarnobrzeg.

Αναμενόμενος αντίκτυπος των απολύσεων όσον αφορά την απασχόληση σε τοπικό, περιφερειακό και εθνικό επίπεδο

19. Η Πολωνία αναμένει ότι ο αντίκτυπος των απολύσεων θα είναι σημαντικός σε τοπικό επίπεδο. Οι απολύσεις είχαν ως αποτέλεσμα την αύξηση της ανεργίας στους συγκεκριμένους νομούς. Οι απολυμένοι εργαζόμενοι από τις τρεις εταιρείες που αναφέρονται στην αίτηση αποτελούσαν το 3,4% του συνολικού αριθμού των ανέργων στον νομό Stalowa Wola, το 2,9% στο νομό Nisko, το 2,3% στο νομό Tarnobrzeg στο τέλος Φεβρουαρίου του 2010.

Οι απολυμένοι εργαζόμενοι αποτελούσαν το 0,8% του συνόλου των εργαζομένων στον νομό Stalowa Wola, το 1% στο νομό Nisko και το 0,5% στο νομό Tarnobrzeg στο τέλος Φεβρουαρίου 2010.

Στους πληττόμενους νομούς της επαρχίας υπήρξε σημαντική αύξηση του αριθμού των ανέργων (όλα τα στοιχεία αφορούν την περίοδο από τον Ιούνιο 2009 έως τον Φεβρουάριο 2010): κατά 20% στο νομό Nisko, 19 % στον νομό Tarnobrzeg και 24 % στον νομό Stalowa Wola. Το ποσοστό της ανεργίας στους τρεις νομούς ήταν υψηλότερο από τον μέσο όρο του ποσοστού αυτού για όλη την Πολωνία (24 %, 17 % και 15 % αντίστοιχα σε σύγκριση με το 13 % που ήταν ο μέσος όρος του ποσοστού της ανεργίας για την Πολωνία τον Φεβρουάριο 2010).

Συντονισμένη δέσμη εξατομικευμένων υπηρεσιών προς χρηματοδότηση και λεπτομερής περιγραφή των εκτιμώμενων δαπανών, συμπεριλαμβανομένης της συμπληρωματικότητάς της με ενέργειες που χρηματοδοτούνται από τα διαρθρωτικά ταμεία

20. Η Πολωνία προτείνει ένα σύνολο πέντε διαφορετικών αλλά συντονισμένων μέτρων για την υποστήριξη των απολυμένων εργαζομένων. Οι δραστηριότητες αυτές στοχεύουν στην αύξηση της δραστηριότητας και κινητικότητας των απολυμένων εργαζομένων στην αγορά εργασίας, στην προώθηση της επιχειρηματικότητας μεταξύ των εργαζομένων και στη βελτίωση των πιθανοτήτων τους για εξεύρεση απασχόλησης, μεταξύ άλλων, μέσω της προσαρμογής των επαγγελματικών προσόντων των απολυθέντων προς τις ανάγκες της αγοράς εργασίας. Τα μέτρα περιγράφονται αναλυτικότερα στη συνέχεια.

21. Κατάρτιση και επανακατάρτιση – κάλυψη του κόστους της κατάρτισης (συμπεριλαμβανομένων των μεταπτυχιακών σπουδών), των εξόδων ταξιδιού ή του κόστους στέγασης και διατροφής κατά τη διάρκεια της κατάρτισης, κάλυψη του κόστους ιατρικών ή ψυχολογικών εξετάσεων που επιτρέπουν στους καταρτιζόμενους να αποκτήσουν πιστοποιητικά, πτυχία, επαγγελματικά προσόντα ή τίτλους και του κόστους απόκτησης των αναγκαίων αδειών για την άσκηση της εργασίας. Εκτιμάται ότι εκατό εργαζόμενοι πρόκειται να ωφεληθούν από το μέτρο αυτό, με μέσο κόστος 2 308 ευρώ ανά εργαζόμενο.

22. Επιδόματα για κατάρτιση κατά την εργασία – για απολυμένους εργαζόμενους ηλικίας κάτω των 25 ετών με μικρή επαγγελματική πείρα προτεινόμενους από την επαρχιακή υπηρεσία απασχόλησης γι’ αυτού του είδους την κατάρτιση, είναι δυνατόν να καταβάλλεται ένα επίδομα ίσο προς το 120% του επιδόματος ανεργίας, για μέγιστη περίοδο 12 μηνών κατά τη διάρκεια της κατάρτισης κατά την εργασία ως επίδομα κατάρτισης, όπως προσδιορίζεται στη σύμβαση με τον εργοδότη. Εκτιμάται ότι 10 εργαζόμενοι πρόκειται να ωφεληθούν από το μέτρο αυτό, με εκτιμώμενο κόστος 3 000 ευρώ ανά εργαζόμενο.

23. Επιχορηγήσεις για αυτοαπασχολούμενους και σχετική παροχή συμβουλών – επιχορηγήσεις για εκκίνηση νέας επιχείρησης, συμπεριλαμβανομένων του κόστους νομικής συνδρομής, παροχής συμβουλών και καθοδήγησης για την έναρξη επιχειρηματικής δραστηριότητας. Το ποσό της υποστήριξης περιορίζεται κατ’ ανώτατο όριο στο εξαπλάσιο του ποσού του μέσου μηνιαίου μισθού και, όπου η δραστηριότητα αναλαμβάνεται το πλαίσιο κοινωνικών συνεταιρισμών, το ποσό που χορηγείται στον άνεργο δεν είναι δυνατόν να υπερβαίνει το τετραπλάσιο του μέσου μηνιαίου μισθού για ιδρυτικό μέλος συνεταιρισμού ή το τριπλάσιο του μέσου μηνιαίου μισθού για μέλος που εισέρχεται σε κοινωνικό συνεταιρισμό μετά την ίδρυση του. Εκτιμάται ότι είκοσι εργαζόμενοι πρόκειται να ωφεληθούν από το μέτρο αυτό, με κόστος 5 200 ευρώ ανά εργαζόμενο.

24. Εξοπλισμός και αναπροσαρμογή του χώρου εργασίας – για εργοδότες οι οποίοι προσλαμβάνουν έναν απολυμένο εργαζόμενο μέσω της υπηρεσίας απασχόλησης του νομού, το κόστος εξοπλισμού και αναπροσαρμογής του χώρου εργασίας για το εν λόγω άτομο είναι επιλέξιμο. Το ποσόν θα πρέπει να προσδιορίζεται στη σύμβαση μεταξύ του εργοδότη και της υπηρεσίας απασχόλησης του νομού, αλλά δεν δύναται να υπερβαίνει το εξαπλάσιο του μέσου μηνιαίου μισθού. Εκτιμάται ότι 50 εργαζόμενοι θα ωφεληθούν από το μέτρο αυτό με κόστος 5 200 ευρώ ανά εργαζόμενο.

25. Επιδόματα επαγγελματικής κατάρτισης – πρακτική επαγγελματική κατάρτιση για απολυμένους εργαζόμενους διάρκειας από τρεις έως 18 μήνες. Ο καταρτιζόμενος έχει δικαίωμα για επίδομα που ανέρχεται στο 120% κατ’ ανώτατο όριο του επιδόματος ανεργίας. Εκτιμάται ότι 20 εργαζόμενοι πρόκειται να ωφεληθούν από το μέτρο αυτό, με κόστος 3 000 ευρώ ανά εργαζόμενο.

26. Οι δαπάνες για τη χρήση του ΕΤΠ, που περιλαμβάνονται στην αίτηση σύμφωνα με το άρθρο 3 του κανονισμού (EΚ) αριθ. 1927/2006, καλύπτουν προπαρασκευαστικές δραστηριότητες, δραστηριότητες διαχείρισης και ελέγχου, καθώς και δραστηριότητες ενημέρωσης και δημοσιότητας.

27. Οι εξατομικευμένες υπηρεσίες που παρουσίασαν οι πολωνικές αρχές αποτελούν ενεργητικά μέτρα της αγοράς εργασίας, τα οποία εντάσσονται στο πλαίσιο των επιλέξιμων ενεργειών που ορίζονται στο άρθρο 3 του κανονισμού (ΕΚ) αριθ. 1927/2006. Οι πολωνικές αρχές εκτιμούν το συνολικό κόστος αυτών των υπηρεσιών σε 684 800 ευρώ και τις δαπάνες για τη χρήση του ΕΤΠ σε 13 000 ευρώ (1,9% του συνολικού ποσού). Η συνολική συνεισφορά που ζητείται από το ΕΤΠ είναι 453 570 ευρώ (65% του συνολικού κόστους).

Ενέργειες | Εκτιμώμενος αριθμός εργαζομένων για τους οποίους ζητείται ενίσχυση | Εκτιμώμενο κόστος ανά εργαζόμενο για τον οποίο ζητείται ενίσχυση (σε ευρώ) | Συνολικό κόστος (ΕΤΠ και εθνική συγχρηματοδότηση) (σε ευρώ) |

Εξατομικευμένες υπηρεσίες [πρώτο εδάφιο του άρθρου 3 του κανονισμού (EΚ) αριθ. 1927/2006] |

Κατάρτιση και επανακατάρτιση | 100 | 2 308 | 230 800 |

Επιδόματα για κατάρτιση κατά την εργασία | 10 | 3 000 | 30 000 |

Επιχορηγήσεις για αυτοαπασχολούμενους και σχετική παροχή συμβουλών | 20 | 5 200 | 104 000 |

Εξοπλισμός και αναπροσαρμογή του χώρου εργασίας | 50 | 5 200 | 260 000 |

Επιδόματα επαγγελματικής κατάρτισης | 20 | 3 000 | 60 000 |

Υποσύνολο εξατομικευμένων υπηρεσιών | 684 800 |

Δαπάνες για τη χρήση του ΕΤΠ [τρίτο εδάφιο του άρθρου 3 του κανονισμού (ΕΚ) αριθ. 1927/2006] |

Προπαρασκευαστικές δραστηριότητες | 2 000 |

Δραστηριότητες διαχείρισης | 3 000 |

Πληροφόρηση και δημοσιότητα | 6 000 |

Δραστηριότητες ελέγχου | 2 000 |

Υποσύνολο δαπανών για τη χρήση του ΕΤΠ | 13 000 |

Σύνολο εκτιμώμενου κόστους | 697 800 |

Συνεισφορά ΕΤΠ (65 % του συνολικού κόστους) | 453 570 |

28. Η Πολωνία επιβεβαιώνει ότι τα μέτρα που αναφέρονται ανωτέρω είναι συμπληρωματικά προς τις ενέργειες που χρηματοδοτούνται από τα διαρθρωτικά ταμεία. Η Πολωνία θέσπισε τους αναγκαίους μηχανισμούς για τη διασφάλιση του δημοσιονομικού διαχωρισμού των ενεργειών που εκτελούνται από το ΕΤΠ και τα διαρθρωτικά ταμεία καθώς επίσης για την αποφυγή τυχόν κινδύνου διπλής χρηματοδότησης.

Ημερομηνία(-ες) κατά την(τις) οποία(-ες) άρχισαν να παρέχονται ή σχεδιάζεται να αρχίσουν να παρέχονται οι εξατομικευμένες υπηρεσίες στους πληττόμενους εργαζομένους

29. Η Πολωνία ξεκίνησε την παροχή εξατομικευμένων υπηρεσιών στους πληττόμενους εργαζομένους που περιλαμβάνονται στη συντονισμένη δέσμη μέτρων η οποία προτάθηκε για συγχρηματοδότηση από το ΕΤΠ, την 1η Αυγούστου 2009. Συνεπώς, η ημερομηνία αυτή αποτελεί την αφετηρία της περιόδου επιλεξιμότητας για κάθε βοήθεια που θα μπορούσε να χορηγηθεί από το EΤΠ.

Διαδικασίες διαβούλευσης με τους κοινωνικούς εταίρους

30. Κατά τη συνεδρίαση της επιτροπής κοινωνικού διαλόγου της επαρχίας Rzeszów στις 16 Φεβρουαρίου 2009, συζητήθηκε η δυνατότητα υποστήριξης από το ΕΤΠ των εργαζομένων που είχαν απολυθεί από τις τρεις εταιρείες στους τρεις πληττόμενους νομούς.

Κατά τη συνεδρίαση του επαρχιακού συμβουλίου απασχόλησης στις 3 Δεκεμβρίου 2009 συζητήθηκαν οι σκοποί του ΕΤΠ, καθώς και η δυνατότητα παρέμβασής του στο Podkarpackie και οι πιθανές μορφές της υποστήριξης αυτής.

Πληροφορίες για τις ενέργειες που είναι υποχρεωτικές δυνάμει της εθνικής νομοθεσίας ή σύμφωνα με τις συλλογικές συμβάσεις εργασίας

31. Όσον αφορά την τήρηση των κριτηρίων που προβλέπονται στο άρθρο 6 του κανονισμού (ΕΚ) αριθ. 1927/2006, στην αίτησή τους οι πολωνικές αρχές:

- διαβεβαίωσαν ότι η χρηματοδοτική συνεισφορά του ΕΤΠ δεν αντικαθιστά μέτρα που αποτελούν ευθύνη των επιχειρήσεων βάσει της εθνικής νομοθεσίας ή των συλλογικών συμβάσεων·

- απέδειξαν ότι η χρηματοδοτική συνεισφορά του ΕΤΠ παρέχει στήριξη σε μεμονωμένους εργαζομένους και δεν χρησιμοποιείται για την αναδιάρθρωση εταιρειών ή τομέων·

- επιβεβαίωσαν ότι οι επιλέξιμες ενέργειες που αναφέρονται ανωτέρω δεν τυγχάνουν βοήθειας από άλλα χρηματοδοτικά μέσα της ΕΕ.

32. Οι πολωνικές αρχές επιβεβαίωσαν επίσης ότι τηρούνται τόσο οι ενωσιακές όσο και οι εθνικές διατάξεις που αφορούν τις κρατικές ενισχύσεις, ιδίως όσον αφορά τις ενέργειες που αναφέρονται στο σημείο 23.

Συστήματα διαχείρισης και ελέγχου

33. Η Πολωνία γνωστοποίησε στην Επιτροπή ότι η διαχείριση και ο έλεγχος της χρηματοδοτικής συνεισφοράς θα πραγματοποιούνται από τους ίδιους φορείς που διαχειρίζονται και ελέγχουν τη χρηματοδότηση του Ευρωπαϊκού Κοινωνικού Ταμείου (ΕΚΤ) στην Πολωνία.

Χρηματοδότηση

34. Με βάση την αίτηση της Πολωνίας, η προτεινόμενη συνεισφορά από το ΕΤΠ στη συντονισμένη δέσμη εξατομικευμένων υπηρεσιών ανέρχεται σε 453 570 ευρώ και αντιστοιχεί στο 65% του συνολικού κόστους. Η βοήθεια που προτείνει η Επιτροπή στο πλαίσιο του Ταμείου βασίζεται στις πληροφορίες που παρείχε η Πολωνία.

35. Λαμβάνοντας υπόψη το μέγιστο δυνατό ποσό χρηματοδοτικής συνεισφοράς από το ΕΤΠ που καθορίζεται σύμφωνα με το άρθρο 10 παράγραφος 1 του κανονισμού (EΚ) αριθ. 1927/2006, καθώς και τα περιθώρια για την ανακατανομή πιστώσεων, η Επιτροπή προτείνει την κινητοποίηση του ΕΤΠ για το σύνολο του προαναφερόμενου ποσού, το οποίο θα διατεθεί στο πλαίσιο του τομέα 1α του δημοσιονομικού πλαισίου.

36. Το προτεινόμενο ποσό χρηματοδοτικής συνεισφοράς θα αφήσει άνω του 25% του μέγιστου ετήσιου ποσού που διατέθηκε για το ΕΤΠ διαθέσιμο για βοήθεια στη διάρκεια των τεσσάρων τελευταίων μηνών του έτους, όπως απαιτείται από το άρθρο 12 παράγραφος 6 του κανονισμού (EΚ) αριθ. 1927/2006.

37. Με την παρούσα πρόταση κινητοποίησης του ΕΤΠ, η Επιτροπή κινεί την απλουστευμένη διαδικασία τριμερών συσκέψεων, όπως προβλέπεται στο σημείο 28 της διοργανικής συμφωνίας της 17ης Μαΐου 2006, ώστε να επιτευχθεί η συμφωνία των δύο σκελών της αρμόδιας για τον προϋπολογισμό αρχής για την ανάγκη χρησιμοποίησης του ΕΤΠ και του απαιτούμενου ποσού. Η Επιτροπή καλεί το πρώτο από τα δύο σκέλη της αρμόδιας για τον προϋπολογισμό αρχής που θα καταλήξει σε συμφωνία ως προς το σχέδιο της πρότασης κινητοποίησης, στο κατάλληλο πολιτικό επίπεδο, να ενημερώσει το άλλο σκέλος και την Επιτροπή για τις προθέσεις του. Σε περίπτωση διαφωνίας ενός από τα δύο σκέλη της αρμόδιας για τον προϋπολογισμό αρχής, θα συγκληθεί επίσημη τριμερής σύσκεψη.

38. Η Επιτροπή υποβάλλει χωριστά αίτηση μεταφοράς για να εγγραφούν στον προϋπολογισμό του 2011 ειδικές πιστώσεις ανάληψης υποχρεώσεων, όπως απαιτείται από το σημείο 28 της διοργανικής συμφωνίας της 17ης Μαΐου 2006.

Πηγή των πιστώσεων πληρωμών

39. Ο προϋπολογισμός του 2011 εμφανίζει πιστώσεις πληρωμών 47 608 950 ευρώ στη γραμμή προϋπολογισμού 04.0501 «Ευρωπαϊκό Ταμείο Προσαρμογής στην Παγκοσμιοποίηση (ΕΤΠ)» και αυτή η γραμμή του προϋπολογισμού θα χρησιμοποιηθεί για την κάλυψη του ποσού των 453 570 ευρώ που απαιτούνται για την παρούσα αίτηση.

Πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση σύμφωνα με το σημείο 28 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (αίτηση EGF/2010/013 PL/Podkarpackie μηχανήματα από την Πολωνία)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για τη λειτουργία της Ευρωπαϊκής Ένωσης,

Έχοντας υπόψη τη διοργανική συμφωνία της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής σχετικά με τη δημοσιονομική πειθαρχία και τη χρηστή δημοσιονομική διαχείριση[5], και ιδίως το σημείο 28,

Έχοντας υπόψη τον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση του Ευρωπαϊκού Ταμείου Προσαρμογής στην Παγκοσμιοποίηση[6], και ιδίως το άρθρο 12 παράγραφος 3,

Έχοντας υπόψη την πρόταση της Επιτροπής[7],

Εκτιμώντας τα ακόλουθα:

(1) Το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) συστάθηκε για να παράσχει πρόσθετη στήριξη στους εργαζομένους που απολύονται και οι οποίοι πλήττονται από τις συνέπειες των μεγάλων διαρθρωτικών αλλαγών στη μορφή του παγκόσμιου εμπορίου και να τους ενισχύσει κατά την επανένταξή τους στην αγορά εργασίας.

(2) Για τις αιτήσεις που υποβάλλονται μετά την 1η Μαΐου 2009 το πεδίο εφαρμογής του ΕΤΠ επεκτάθηκε, ώστε να περιλαμβάνει και τη στήριξη σε απολυθέντες εργαζομένους η απόλυση των οποίων ήταν άμεση συνέπεια της παγκόσμιας χρηματοπιστωτικής και οικονομικής κρίσης.

(3) Η διοργανική συμφωνία της 17ης Μαΐου 2006 επιτρέπει την κινητοποίηση του ΕΤΠ μέχρι το ποσό των 500 εκατομμυρίων ευρώ ετησίως.

(4) Στις 27 Απριλίου 2010 η Πολωνία υπέβαλε αίτηση για κινητοποίηση του ΕΤΠ όσον αφορά τις απολύσεις σε τρεις επιχειρήσεις που δραστηριοποιούνται στο πλαίσιο του κλάδου 28 της NACE αναθ. 2 («κατασκευή μηχανημάτων και ειδών εξοπλισμού»), στην περιφέρεια NUTS II του Podkarpackie (PL32), αίτηση την οποία συμπλήρωσε με πρόσθετες πληροφορίες έως τις 4 Αυγούστου 2010. Η παρούσα αίτηση πληροί τις απαιτήσεις που ισχύουν για τον καθορισμό των χρηματοδοτικών συνεισφορών σύμφωνα με το άρθρο 10 του κανονισμού (ΕΚ) αριθ. 1927/2006. Κατά συνέπεια, η Επιτροπή προτείνει τη διάθεση ποσού 453 570 ευρώ.

(5) Επομένως, το ΕΤΠ πρέπει να κινητοποιηθεί για τη χορήγηση χρηματοδοτικής συνεισφοράς σχετικά με την αίτηση που υπέβαλε η Πολωνία.

ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Στο πλαίσιο του γενικού προϋπολογισμού της Ευρωπαϊκής Ένωσης για το οικονομικό έτος 2011, κινητοποιείται το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) για την παροχή ποσού 453 570 ευρώ σε πιστώσεις ανάληψης υποχρεώσεων και σε πιστώσεις πληρωμών.

Άρθρο 2

Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης .

Βρυξέλλες/Στρασβούργο,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

[1] ΕΕ C 139 της 14.6.2006, σ. 1.

[2] ΕΕ L 406 της 30.12.2006, σ. 1.

[3] Κανονισμός (ΕΚ) αριθ. 1893/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, για τη θέσπιση της στατιστικής ταξινόμησης των οικονομικών δραστηριοτήτων NACE—αναθεώρηση 2 και για την τροποποίηση του κανονισμού (ΕΟΚ) αριθ. 3037/90 του Συμβουλίου και ορισμένων κανονισμών των ΕΚ σχετικών με ειδικούς στατιστικούς τομείς (ΕΕ L 393 της 30.12.2006, σ. 1).

[4] Σύμφωνα με το τρίτο εδάφιο του άρθρου 3 του κανονισμού (ΕΚ) αριθ. 1927/2006.

[5] ΕΕ C 139 της 14.6.2006, σ. 1.

[6] ΕΕ L 406 της 30.12.2006, σ. 1.

[7] ΕΕ C [...] της [...] , σ. [...].